

REPUBLIKA HRVATSKA

MINISTARSTVO TURIZMA I SPORTA

Samostalni sektor sportske inspekcije

***Godišnje izvješće o radu***

***Samostalnog sektora sportske inspekcije***

***za 2023. godinu***

Zakonom o sportskoj inspekciji („Narodne novine“, broj: 86/12, 98/19 i 34/21) uređeni su ustroj, poslovi, način rada, prava, dužnosti i ovlasti sportske inspekcije. Prema Zakonu, inspekcija provodi inspekcijski nadzor nad provedbom Zakona o sportu i i temeljem njega donesenih propisa te poduzima mjere i radnje za koje je ovlaštena Zakonom o sportskoj inspekciji.

Temeljem Zakona, inspekcijski nadzor obavljaju sportski inspektor, viši sportski inspektor i glavni sportski inspektor, a sportska inspekcija ustrojava se kao samostalna unutarnja ustrojstvena jedinica tijela državne uprave nadležnog za sport. Ustrojstvenom jedinicom inspekcije rukovodi glavni sportski inspektor.

Sukladno Uredbi o unutarnjem ustrojstvu Ministarstva turizma i sporta („Narodne novine“, broj 97/20) (u daljnjem tekstu: Uredba o unutarnjem ustrojstvu) za obavljanje poslova iz djelokruga Ministarstva ustrojen je Samostalni sektor sportske inspekcije kao ustrojstvena jedinica u sastavu Ministarstva. Djelokrug Samostalnog sektora sportske inspekcije između ostalog obuhvaća obavljanje inspekcijskih poslova koji se odnose na primjenu Zakona o sportu i drugih propisa kojima je uređeno ustrojstvo, djelokrug i način rada pravnih i fizičkih osoba u sustavu sporta, suradnju s drugim tijelima državne uprave, a osobito s inspekcijskim službama, obavljanje drugih upravnih i stručnih poslova koji su posebnim zakonom i drugim propisima stavljeni u djelokrug sportske inspekcije, davanje stručnih mišljenja u okviru svoga djelokruga na dostavljene nacrte prijedloga zakona i prijedloge drugih propisa i akata i dr.

Unutar Samostalnog sektora sportske inspekcije ustrojene su:

* Služba inspekcijskog nadzora I.
* Služba inspekcijskog nadzora II.

Služba inspekcijskog nadzora I. obavlja poslove iz djelokruga Sektora na području Grada Zagreba, Primorsko-goranske županije, Istarske županije, Karlovačke županije, Ličko-senjske županije, Zadarske županije, Šibensko-kninske županije, Splitsko-dalmatinske županije i Dubrovačko-neretvanske županije.

Sportski inspektori u sjedištu obavljaju poslove iz djelokruga Službe inspekcijskog nadzora I. na području Grada Zagreba.

Za obavljanje poslova iz djelokruga Službe inspekcijskog nadzora I. izvan sjedišta, određuju se:

– samostalni izvršitelj u Rijeci za područje Primorsko-goranske županije

– samostalni izvršitelj u Rovinju za područje Istarske županije

– samostalni izvršitelj u Karlovcu za područja Karlovačke županije i Ličko-senjske županije

– samostalni izvršitelj u Šibeniku za područje Zadarske županije i Šibensko-kninske županije

– samostalni izvršitelji u Splitu za područje Splitsko-dalmatinske županije i Dubrovačko-neretvanske županije.

Sportski inspektori raspoređeni na radno mjesto u Službi inspekcijskog nadzora I. prema potrebi mogu obavljati inspekcijske poslove iz djelokruga Službe i na području druge županije.

Služba inspekcijskog nadzora II. obavlja poslove iz djelokruga Sektora na području Zagrebačke županije, Krapinsko-zagorske županije, Sisačko-moslavačke županije, Varaždinske županije, Međimurske županije, Bjelovarsko-bilogorske županije, Koprivničko-križevačke županije, Brodsko-posavske županije, Požeško-slavonske županije, Virovitičko-podravske županije, Osječko-baranjske županije i Vukovarsko-srijemske županije.

Sportski inspektori u sjedištu obavljaju poslove iz djelokruga Službe inspekcijskog nadzora II. na području Krapinsko-zagorske županije i Sisačko-moslavačke županije.

Za obavljanje poslova iz djelokruga Službe inspekcijskog nadzora II. izvan sjedišta, određeni su:

– samostalni izvršitelj u Jastrebarskom za područje Zagrebačke županije

– samostalni izvršitelj u Varaždinu za područje Varaždinske županije i Međimurske županije

– samostalni izvršitelj u Bjelovaru za područja Bjelovarsko-bilogorske županije i Koprivničko-križevačke županije

– samostalni izvršitelj u Slavonskom Brodu za područje Brodsko--posavske županije

– samostalni izvršitelj u Požegi za područja Požeško-slavonske županije i Virovitičko-podravske županije

– samostalni izvršitelji u Osijeku za područje Osječko-baranjske županije

– samostalni izvršitelj u Vukovaru za područje Vukovarsko-srijemske županije.

Sportski inspektori raspoređeni na radno mjesto u Službi inspekcijskog nadzora II. prema potrebi mogu obavljati inspekcijske poslove iz djelokruga Službe i na području druge županije.

|  |  |  |  |  |
| --- | --- | --- | --- | --- |
| **8.** | |  |  | | --- | --- | | **SAMOSTALNI SEKTOR SPORTSKE INSPEKCIJE** |  | | 1 |
| **8.1.** | **Služba inspekcijskog nadzora I.** | 1 |
|  | neposredno u Službi, u sjedištu Ministarstva | 1 |
|  | – samostalni izvršitelj u Rijeci | 1 |
|  | – samostalni izvršitelj u Rovinju | 1 |
|  | – samostalni izvršitelj u Karlovcu | 1 |
|  | – samostalni izvršitelj u Šibeniku | 1 |
|  | – samostalni izvršitelji u Splitu | 1 |
| **8.2.** | **Služba inspekcijskog nadzora II.** | 1 |
|  | neposredno u Službi, u sjedištu Ministarstva | 1 |
|  | – samostalni izvršitelj u Jastrebarskom | 1 |
|  | – samostalni izvršitelj u Varaždinu | 1 |
|  | – samostalni izvršitelj u Bjelovaru | 1 |
|  | – samostalni izvršitelj u Slavonskom Brodu | 1 |
|  | – samostalni izvršitelj u Požegi | 1 |
|  | – samostalni izvršitelji u Osijeku | 2 |
|  | – samostalni izvršitelj u Vukovaru | 1 |
| **UKUPNO** | | 18 |

Prema podacima Registra udruga Republike Hrvatske na području Republike Hrvatske u 2023. godini registrirano je i djeluje više od 13 500 sportskih udruga (područje djelovanja Sport i Nomenklatura sportova).

Tijekom 2023. godine, u skladu sa Zakonom o sportu (Narodne novine, broj:141/22) i Pravilnikom o registru samostalne sportske djelatnosti (Narodne novine, broj: 91/23) u odgovarajuće evidencije i registre Nacionalnog informacijskog sustava u sportu upisano je 34 655 sportaša i 18 713 trenera, instruktora i kineziterapeuta koji sportsku djelatnos sudjelovanja u sportskom natjecanju, odnosno stručne poslove u sportu obavljaju kao samostalnu sportsku djelatnost te 702 fizičke osobe koje sportske djelatnosti obavljaju u obrtu.

Sportski inspektori Samostalnog sektora sportske inspekcije obavili su u izvještajnom razdoblju 1026 inspekcijskih nadzora nad primjenom odredbi Zakona o sportu i temeljem njega donesenih propisa nad pravnim i fizičkim osobama u sustavu sporta koje podliježu nadzoru sportske inspekcije.

Obavljenim nadzorima utvrđeno je 549 nepravilnosti temeljem kojih je izdano 432 rješenja, a u 153 predmeta obavljen je kontrolni inspekcijski nadzor, odnosno kontrola izvršenja rješenja.



Većina nadzorom utvrđenih nepravilnosti odnosi se na donošenje odluka i drugih pojedinačnih akata koje nisu u skladu sa općim aktima i Zakonom o sportu, postojanje zapreka za obavljanje poslova u sportu utvrđenih člankom 111., člankom 112.,člankom 113. i člankom 114. Zakona o sportu („Narodne novine“, broj: 141/22), neispunjavanje uvjeta za obavljanje stručnih poslova u sportu propisanih člankom 18. i člankom 19. Zakona o sportu te sudjelovanje u sportskom natjecanju osoba koje nemaju utvrđenu zdravstvenu sposobnost u skladu s odredbama članka 126. stavka 3., a u svezi s člankom 15. Zakona o sportu.

U izvještajnom razdoblju izdano je 22 prekršajna naloga te je podneseno 10 optužnih prijedloga temeljem kaznenih, odnosno prekršajnih odredbi Zakona o sportu i Zakona o sportskoj inspekciji

U skladu s odredbama članka 17. Zakona o sportskoj inspekciji sportski inspektori su u 56 slučajeva obavijestili nadležne o uočenim povredama propisa nad čijom primjenom nadzor obavlja druga inspekcija, neko od tijela državne uprave ili neko od sportskih tijela.